Pa, seun én besorgde buurman 'vir handsak' vermoor | Netwerk24
Deur Meghan Lawrence 18 Junie 2019 11:44
Die ma is ook in die voorval beseer, maar twee kinders kon ontsnap.
Kol. Thembeka Mbele, polisiewoordvoerder, sê rowers het die gesin omstreeks 00:45 Dinsdagoggend in hul huis in Arboretum oorval.
“Die verdagtes het die 42-jarige pa asook sy 17-jarige seun doodgeskiet, terwyl die ma beserings opgedoen het.”
Die familie se 61-jarige buurman het gaan kyk wat by die huis aangaan nadat hy ’n geskreeu gehoor het, waarna hy in die bors geskiet is. Die buurman is ook op die toneel dood verklaar.
Arbovlei se gemeenskapspolisiëringsforum (GPF) sê in 'n inskrywing op Facebook dat hulle ná middernag na die toneel uitgeroep is om te gaan help.
"Ons het op 'n grusame toneel afgekom. Die pa en seun is albei deur drie mans met swart klere en maskers aan vermoor."
Die GPF sê 'n ander seun en 'n meisie kon ongedeerd ontsnap. Die ma het beserings aan haar lies opgedoen en is na 'n hospitaal geneem.
Die rowers het glo net 'n handsak, selfoon en 'n paar juweliersware gebuit.
Die polisie ondersoek drie sake van moord, een van poging tot moord en een van gewapende roof.
Meer oor: Durban | Kwazulu- Natal | Ondersoek | Polisiëringsforum | Moord | Poging Tot Moord | Polisie | Vermoor